9. การควบคุมภายใน

จากการประชุมคณะกรรมบริษัท ครั้งที่ 1 ประจำปี 2554 ซึ่งคณะกรรมการตรวจสอบทั้ง 3
ท่านได้เข้าร่วมประชุมด้วย คณะกรรมการบริษัทและคณะกรรมการตรวจสอบมีความเห็นพ้องกันว่า
บริษัทฯมีระบบการควบคุมภายในที่เพียงพอและเหมาะสม ดังเช่นที่เคยปฏิบัติมาอย่างสม่ำเสมอ
โดยสรุปได้ดังนี้

องค์กรและสภาพแวดล้อม

บริษัทฯได้จัดโครงสร้างองค์กรตามความเหมาะสมและสอดคล้องกับสภาพธุรกิจและการปฏิบัติงานที่มีประสิทธิภาพ
ทั้งนี้บริษัทฯได้กำหนดนโยบาย เป้าหมายและแผนการปฏิบัติงาน โดยคำนึงถึงความเป็นธรรมต่อคู่ค้า
ลูกค้า สังคมและสิ่งแวดล้อม ซึ่งคณะกรรมการบริษัทได้ควบคุมดูแลให้มีการปฏิบัติตามนโยบาย
โดยให้มีการกำหนดเป้าหมายการดำเนินธุรกิจที่ชัดเจน สามารถวัดผลได้
เพื่อให้บรรลุวัตถุประสงค์ที่กำหนดไว้
และเพื่อผลประโยชน์ระยะยาวของบริษัทฯและผู้มีส่วนได้เสียทุกกลุ่ม
นอกจากนี้บริษัทฯมีการจัดทำระเบียบวิธีปฏิบัติงานเป็นลายลักษณ์อักษรและปรับปรุงแก้ไขให้เหมาะสมกับธุรกิจของบริษัทฯ
มีการตรวจสอบและติดตามการปฏิบัติงานจริงในธุรกรรมด้านบัญชีและการเงิน ด้านการบริหารงาน
และการปฏิบัติงานต่างๆ เช่น การขาย การให้บริการ การออกแบบและพัฒนาสินค้า การจัดหา
การควบคุมคลังสินค้าและวัตถุดิบ ตลอดจนการควบคุมดูลรักษาสินทรัพย์ต่างๆ ของบริษัทฯ เป็นต้น

การบริหารความเสี่ยง

บริษัทฯได้ระบุความเสี่ยงในระดับองค์กร และระดับกิจกรรมหรือกระบวนการทำงาน
ซึ่งกำกับดูแลโดยผู้บริหารและผู้ที่ปฏิบัติหน้าที่ในกิจกรรมหรือกระบวนการทำงานนั้น ๆ
พร้อมทั้งมีการตรวจสอบโดยผู้ตรวจสอบภายในเพื่อประเมินการควบคุมและร่วมกันวางแผนกำหนดมาตรการควบคุมความเสี่ยงที่อาจยังคงมีอยู่

การควบคุมการปฏิบัติงานของฝ่ายบริหารและระดับปฏิบัติการ

บริษัทฯได้กำหนดแผนงานทั้งในภาพรวม และแผนปฏิบัติงานของหน่วยงานต่างๆ
พร้อมทั้งได้มีการรายงานผลการปฏิบัติงานเปรียบเทียบกับเป้าหมายที่กำหนดไว้เป็นระยะ
ซึ่งคณะผู้บริหาร
คณะกรรมการบริหารและคณะกรรมการบริษัทฯได้มีการกำกับติดตามเป็นรายเดือนและรายไตรมาสตามลำดับ

บริษัทฯได้กำหนดขอบเขตอำนาจหน้าที่
และวงเงินอนุมัติของฝ่ายบริหารแต่ละระดับอย่างชัดเจนเป็นลายลักษณ์อักษร และ
ติดตามดูแลการบริหารงานของบริษัทย่อยอย่างสม่ำเสมอ โดยมีการประชุมผู้บริหารร่วมกันเป็นระยะ

สำหรับการปฏิบัติงานของระดับปฏิบัติการ
บริษัทฯได้มอบหมายให้บริษัทที่ปรึกษาดำเนินงานในฐานะผู้ตรวจสอบภายในเข้าทำการตรวจสอบการปฏิบัติงานในกระบวนการต่างๆ
ตามแผนการตรวจสอบประจำปีที่ได้รับความเห็นชอบจากคณะกรรมการตรวจสอบแล้ว
ซึ่งพบว่าไม่มีการดำเนินการที่ส่อไปในทางทุจริต หรือ
ก่อให้เกิดข้อผิดพลาดที่จะส่งผลเสียหายอย่างร้ายแรง
และไม่มีการนำทรัพย์สินของบริษัทฯไปใช้โดยมิชอบแต่อย่างใด ในส่วนของการปฏิบัติงานนั้น
หากผู้ตรวจสอบภายในตรวจพบกรณีที่อาจมีการปฏิบัติไม่เป็นไปตามระเบียบหรือคู่มือการทำงานนั้น
หรือมีโอกาสที่ควรปรับปรุงงานเพื่อเพิ่มประสิทธิภาพ
ก็ได้ให้ข้อเสนอแนะแก่ผู้บริหารที่รับผิดชอบกระบวนการนั้นๆ ให้ปรับปรุงให้รัดกุม
ถูกต้องและมีประสิทธิภาพยิ่งขึ้น

ระบบสารสนเทศและการสื่อสารข้อมูล

บริษัทฯจัดให้มีข้อมูลที่สำคัญต่างๆ สำหรับคณะกรรมการบริษัท
และฝ่ายบริหารเพื่อใช้ประกอบการตัดสินใจอย่างเพียงพอ
มีการบันทึกและสรุปความเห็นของที่ประชุมไว้ในรายงานการประชุมทุกครั้ง
มีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ตามที่กฎหมายกำหนด และมีการประชุมระหว่าง
คณะกรรมการตรวจสอบกับผู้สอบบัญชีรับอนุญาต
เพื่อทบทวนนโยบายบัญชีตามหลักการบัญชีที่รับรองทั่วไปให้เหมาะสมกับธุรกิจ
รวมทั้งพิจารณาสาระสำคัญต่างๆ ตามรายงานของผู้สอบบัญชีรับอนุญาต

ในปีที่ผ่านมา บริษัทฯ
ได้พัฒนาและเริ่มใช้ระบบสารสนเทศและระบบการสื่อสารข้อมูลภายในของบริษัทฯ
และมีการพัฒนาอย่างต่อเนื่องเพื่อให้การบริหารงานของบริษัทฯเป็นไปอย่างถูกต้อง
รวดเร็วและมีประสิทธิภาพยิ่งขึ้น

ระบบการติดตาม

บริษัทฯมีการประชุมคณะกรรมการบริษัทวาระปกติปีละ 4 ครั้ง
และมีวาระพิเศษเพิ่มเติมตามความจำเป็นและเหมาะสม
และมีการประชุมคณะกรรมการบริหารอย่างสม่ำเสมอทุกเดือน
เพื่อพิจารณาและติดตามผลการดำเนินงานของฝ่ายบริหารว่าเป็นไปตามเป้าหมายหรือไม่
ในการประชุมคณะกรรมการบริษัท และการประชุมคณะกรรมการบริหาร
หากผลการดำเนินงานแตกต่างจากเป้าหมาย จะมีมติให้หน่วยงานที่เกี่ยวข้องรับไปดำเนินการแก้ไข

นอกจากนี้ บริษัทฯได้จัดให้มีการติดตาม และตรวจสอบการปฏิบัติงานตามกฎระเบียบของบริษัทฯ
และตามระบบการควบคุมภายในที่ดี โดยคณะกรรมการตรวจสอบซึ่งมีการประชุมวาระปกติปีละ 4
ครั้ง และคณะกรรมการตรวจสอบจะรายงานผลการตรวจสอบต่อคณะกรรมการบริษัททุกไตรมาส

สำหรับในช่วงปี 2553 ผู้ตรวจสอบภายในพบว่าไม่มีการดำเนินการที่ส่อไปในทางทุจริต หรือ
ก่อให้เกิดข้อผิดพลาดที่จะส่งผลเสียหายอย่างร้ายแรง
และไม่พบว่ามีการนำทรัพย์สินของบริษัทฯไปใช้โดยมิชอบแต่อย่างใด
ซึ่งหากผู้ตรวจสอบภายในตรวจพบว่าเกิดเหตุการณ์ดังกล่าวขึ้น
ผู้ตรวจสอบภายในจะต้องรายงานให้คณะกรรมการตรวจสอบรับทราบทันที
เพื่อให้คณะกรรมการตรวจสอบรายงานเหตุการณ์ดังกล่าวต่อคณะกรรมการบริษัทเพื่อดำเนินการแก้ไขโดยเร็วต่อไป

ผู้สอบบัญชีของบริษัทฯ คือ นาง เกษรี ณรงค์เดช ผู้สอบบัญชีรับอนุญาตเลขที่ 76
ซึ่งเป็นผู้ตรวจสอบงบการเงินรวมและงบการเงินเฉพาะบริษัทฯ สำหรับปีสิ้นสุด วันที่ 31 ธันวาคม
2553 ได้สอบทานระบบการควบคุมภายในด้านบัญชีของบริษัทฯ เพื่อกำหนดการตรวจสอบ
และขอบเขตการปฏิบัติงานสำหรับรอบระยะเวลาดังกล่าวแล้ว
และไม่พบข้อบกพร่องที่เป็นสาระสำคัญเพื่อเสนอแนะให้บริษัทฯ ปรับปรุงการควบคุมภายในแต่อย่างใด